3แบงก์รัฐมอบของขวัญปีใหม่แจกเงินลูกค้า
3 แบงก์รัฐ ยอมควักเนื้อออก 3 มาตรการ เป็นของขวัญปีใหม่ลูกค้า
17 ธ.ค. 2558

3 แบงก์รัฐ ยอมควักเนื้อออก 3 มาตรการ เป็นของขวัญปีใหม่ลูกค้า
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออมสินเตรียมของขวัญปีใหม่ให้ลูกค้าธนาคาร 3 มาตรการ ได้แก่ การให้ลูกค้าที่มีประวัติชำระหนี้ที่มียอดสินเชื่อเหลือไม่ถึง 2 แสนบาท สามารถกู้เพิ่มได้ อีก 20% หรือกู้ได้สูงสุดไม่เกิน 4 หมื่นบาท/ราย โดยไม่ต้องใช้หลักทรัพย์ ค้ำประกัน
สำหรับมาตรการที่ 2 ได้แก่ การคืนดอกเบี้ยให้ลูกค้าที่มีวงเงินกู้ตอนเปิดบัญชีไม่เกิน 2 แสนบาท ซึ่งมีประมาณ 7 แสนราย จะได้ลดดอกเบี้ยตั้งแต่ 1-3% ของดอกเบี้ยที่จ่ายในช่วงปี 2558 โดยธนาคารจะโอนเงินเข้าบัญชีลูกค้าเองภายในเดือน ม.ค. 2559 คิดเป็นวงเงินทั้งสิ้น 160 ล้านบาท
"จะคืนดอกเบี้ยให้ลูกค้าทุกรายที่กู้เงินตอนแรกไม่เกิน 2 แสนบาท เพราะต้องการเน้นช่วยคนรายย่อยจริง เช่น คนที่กู้มา 1 ปี จะได้ดอกเบี้ยคืน 1% คนที่กู้ 2 ปี ได้ดอกเบี้ยคืน 2% คนที่กู้มา 3 ปี ได้ดอกเบี้ยคืน 3% เฉลี่ยจะได้ดอกเบี้ยโอนคืนเข้าบัญชี 150 บาท/ราย" นายชาติชาย กล่าว
นอกจากนี้ ธนาคารพร้อมเข้าลงทุนในกองทุนโครงสร้างพื้นฐานเพื่ออนาคตประเทศไทย (ไทยแลนด์ฟิวเจอร์ฟันด์) รวมถึงการให้สินเชื่อภาครัฐหรือรัฐวิสาหกิจที่ต้องการลงทุนในโครงสร้างพื้นฐานอีกด้วย
นอกจากนี้ ธนาคารจะยกเว้นค่าธรรมเนียมการทำธุรกรรมผ่านเอทีเอ็ม เช่น การโอนเงิน การถอนเงินข้ามเขตในช่วงวันที่ 31 ธ.ค. 2558-3 ม.ค. 2559
ด้านธนาคารอาคารสงเคราะห์ (ธอส.) ออกมาตรการเป็นของขวัญ ปีใหม่ให้ลูกค้า ได้แก่ การจ่ายเงิน1,000 บาท ให้ลูกค้าที่มีประวัติการผ่อน ชำระหนี้ที่ดีย้อนหลัง 36 เดือน ทั้งที่ ไม่เป็นหรือเคยเป็นสินเชื่อที่ไม่ก่อให้เกิดรายได้ หรือเอ็นพีแอล และมีวงเงินกู้รวมกันทุกบัญชีไม่เกิน 5 แสนบาท โดยผู้กู้สามารถขอรับเงินคืนได้ตั้งแต่วันที่ชำระค่างวดเดือน ธ.ค. 2558-ก.พ. 2559
ขณะที่ธนาคารเพื่อการเกษตรและสหกรณ์การเกษตร หรือ ธ.ก.ส. จะคืนดอกเบี้ย 3-5 % ของลูกค้าที่มีประวัติชำระหนี้ ตั้งแต่ 1 เม.ย. 2558-31 มี.ค. 2559 นอกจากนี้ ธ.ก.ส.จะออกสินเชื่อวงเงิน 5 หมื่นล้านบาท ในอัตราดอกเบี้ย 4% เป็นเวลา 7 ปี